Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 223/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Bardejovský Med/Med z Bardejova“

EÚ č.: PDO-SK-02778 – 28.6.2021

CHOP (X) CHZO ( )

1. Názov (názvy) [CHOP alebo CHZO]

„Bardejovský Med/Med z Bardejova“

2. Členský štát alebo tretia krajina

Slovenská republika

3. Opis poľnohospodárskeho výrobku alebo potraviny

3.1. Druh výrobku

Trieda 1.4. Iné výrobky živočíšneho pôvodu (vajcia, med, rôzne mliečne výrobky okrem masla atď.)

3.2. Opis výrobku, na ktorý sa vzťahuje názov uvedený v bode 1

„Bardejovský Med/Med z Bardejova“ pokrýva tri samostatne výrobky:

med z jedľovej medovice,

med z lipovej medovice a

medovicový med.

Na trh sa dodáva v tekutom alebo skryštalizovanom stave.

Med z jedľovej medovice

Fyzikálno-chemické vlastnosti

Obsah vody: maximálne 18 % na povrchu v nádobe po ustálení

Obsah hydroxymetylfurfuralu (HMF):

pri nerozpúšťanom mede po vytočení maximálne 5 mg/kg

pri rozpúšťanom mede po kryštalizácii maximálne 15 mg/kg

Obsah sacharózy: maximálne 5 g/100 g

Obsah glukózy a fruktózy: minimálne 60 %,

Obsah stopových prvkov: viac ako 1 %,

Elektrická vodivosť: min. 100 mS/m

Obsahuje veľmi veľké množstvo minerálov a stopových prvkov.

Organoleptické vlastnosti

Vzhľad

Farba : číra, tmavá až čierna, po skryštalizovaní s jemným nádychom do zelena, podľa Pfundovej stupnice 95 – 114 mm Kryštalizácia : pri kryštalizácii vytvára veľmi jemné kryštály, ktoré sa pri rozpúšťaní medu rýchlo rozpustia pri nízkej teplote Vôňa : jemná, nie príliš výrazná, lahodná sladká maslová Chuť : lahodná sladká s jemnou, nie príliš výraznou, maslovou príchuťou

Med z lipovej medovice

Fyzikálno-chemické vlastnosti

Obsah vody: maximálne 18 % na povrchu v nádobe po ustálení

Obsah hydroxymetylfurfuralu (HMF):

pri nerozpúšťanom mede po vytočení maximálne 5 mg/kg

pri rozpúšťanom mede po kryštalizácii maximálne 15 mg/kg

Obsah sacharózy: maximálne 5 g/100 g

Obsah glukózy a fruktózy: minimálne 60 %,

Obsah stopových prvkov: viac ako 1 %,

Elektrická vodivosť: min. 90 mS/m

Organoleptické vlastnosti

Vzhľad

Farba : číra, tmavo hnedá až čierna, po skryštalizovaní s jemným nádychom do zelena podľa Pfundovej stupnice 95 – 110 mm Kryštalizácia : kryštalizácia lipovej medovice je v porovnaní s ostatnými druhmi pomerne rýchla; kryštály sú dosť veľké pripomínajúce hrubý piesok Vôňa : korenistá s výraznou vôňou lipového kvetu Chuť : jemne korenistá s výraznou príchuťou podobnou mentolu

Medovicový med

Fyzikálno-chemické vlastnosti

Obsah vody: maximálne 18 % na povrchu v nádobe po ustálení

Obsah hydroxymetylfurfuralu (HMF):

pri nerozpúšťanom mede po vytočení maximálne 5 mg/kg

pri rozpúšťanom mede po kryštalizácii maximálne 15 mg/kg

Obsah sacharózy: maximálne 5 g/100 g

Obsah glukózy a fruktózy: minimálne 60 %,

Obsah stopových prvkov: viac ako 1 %,

Elektrická vodivosť: min. 95 mS/m

Organoleptické vlastnosti

Vzhľad

Farba : číra, hnedočervená, hnedá až tmavohnedá, podľa Pfundovej stupnice 95 – 110 mm Kryštalizácia : rýchla, vytvárajú sa hrubšie kryštály Vôňa : jemne korenistá Chuť : jemná maslovo korenistá s typickou medovicovou chuťou

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky etapy výroby výrobku „Bardejovský Med/Med z Bardejova“ od umiestnenia úľov až po naplnenie do pohárov sa musia uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Bardejovský Med/Med z Bardejova“ sa musí baliť vo vymedzenej zemepisnej oblasti uvedenej v bode 4, aby sa lepšie chránila autentickosť a kvalita výrobku a zabezpečila vysledovateľnosť a kontrola výrobku.

Iba týmto spôsobom je možné zachovať kvalitu a zabrániť prípadným zmenám fyzikálno-chemických a organoleptických vlastností. Preprava tovaru na nové miesto spôsobuje zmeny v teplote a vlhkosti, absorpciu cudzích pachov, ako aj zvýšenie množstva HMF a úbytok diastáz. Balenie výrobku vo vymedzenej oblasti znižuje aj riziko jeho zmiešania s medom, ktorý nepochádza z oblasti uvedenej v bode 4.

3.6. Špecifické pravidlá označovania výrobku, na ktorý sa vzťahuje registrovaný názov

–

4. Stručné vymedzenie zemepisnej oblasti

„Bardejovský Med/Med z Bardejova“ sa vyrába v oblasti Čergovského pohoria v okrese Bardejov, v katastroch obcí Hertník, Šiba, Hervartov, Richvald, Kríže, Tarnov, Rokytov, Mokroluh a častiach Bardejova: Koligrund, Bardejovská zábava, Poštárka a Bardejov- Mihaľov.

5. Súvislosť so zemepisnou oblasťou

Žiadosť o zápis označenia pôvodu „Bardejovský Med/Med z Bardejova“ je založená výlučne na špecifickej kvalite a vlastnostiach výrobku, ktoré vyplývajú z prírodných a ľudských faktorov prítomných v zemepisnej oblasti.

Čergovské pohorie sa rozkladá v severovýchodnej časti Slovenska. Horský celok je tvorený na flyšovom podklade pieskovcami a ílovcami. Povrch je pokrytý zmiešanými lesmi, v ktorých prevládajú buk, jedľa a smrek. Bardejovská časť má ucelené porasty jedlí, ktoré sú v jednej časti premiešané aj lipou malolistou alebo bukom. Percentuálny podiel jedle v lesoch tejto vymedzenej zemepisnej oblasti je veľmi vysoký a odhaduje sa na 70 %. Rozloha lesnej plochy pokrytej jedľami predstavuje cca 6 000 ha a na týchto miestach sú umiestnené včelstvá na trvalých alebo kočovných stanovištiach.

Podnebie v celej oblasti radí Čergov medzi chladné oblasti s priemernými teplotami v zimných mesiacoch –3 až –6 °C, v letnom období 14 až 16 °C, so snehovou pokrývkou je 120 až 160 dní a počet dní, keď teplota dosiahne 25 °C alebo viac, sa pohybuje medzi 10 až 30. Podnebie je chladnejšie a vlhkejšie, čo predstavuje vhodné podmienky na život vošky medovnice jedľovej (Cinara pectinatae) z čeľade Lachnidea a jej rozmnožovanie do veľkých kolónií, ktorá produkuje medovicu a je základným zdrojom výrobku „Bardejovský Med/Med z Bardejova“.

Vošky sa živia nabodávaním vetvičiek jedlí alebo listov iných listnatých alebo ihličnatých stromov a cicaním ich šťavy. Ich metabolizmus nedokáže spracovať niektoré zložky šťavy, a tak ju vylučuje vo forme sladkých kvapiek, ktoré včely znášajú do úľa, obohacujú svojimi špecifickými látkami, enzýmami, zahusťujú ich, uskladňujú v plástoch v úli a produkujú z nich med. V tejto oblasti sa dlhodobo chová kraňská včela medonosná (Apis mellifera carnica) prispôsobená tunajším klimatickým podmienkam a medovicovým znáškam.

„Bardejovský Med/Med z Bardejova“ včely vyrábajú v úľoch stabilne umiestnených vo včelniciach alebo v kočovných úľoch v rámci presne určených katastrov obcí vymedzenej zemepisnej oblasti. Úle musia byť vyhotovené z prírodného materiálu – dreva. Nie je možné včeláriť v plastových a polystyrénových úľových zostavách.

Med sa z včelích plástov získava odstredivou silou – vytáčaním v medometoch. Vytáča sa až keď je zrelý a obsah vody neprekračuje 18 %. Nesmie sa vytáčať z plodových plástov. Počas včelárskej sezóny sa vo včelstvách nesmú používať chemické liečivá. Nie je dovolené znižovať obsah vody v mede jej technickým odparovaním. Po vytočení sa med prefiltruje na sitách, kde sa zbaví nečistoty (vosku, včiel a podobne). Do medu nie je dovolené nič pridávať alebo okrem nečistôt z neho niečo odstraňovať. Následne sa med uskladňuje v nádobách, ktoré sú na to určené, alebo sa môže hneď baliť do sklených pohárov určených na konečný predaj spotrebiteľovi. Ak bol med po vytočení uskladnený v nádobách, môže sa rozpúšťať pri teplote maximálne 45 oC. Celý tento proces vytáčania a balenia medu sa môže uskutočňovať len v prevádzke na to určenej a schválenej príslušnou regionálnou veterinárnou a potravinovou správou (RVPS), ktorá musí byť umiestnená na vymedzenom území.

Včelári zbierajú med tradičným remeselným spôsobom, ktorý je úzko spätý s touto oblasťou. Zručnosti miestnych včelárov súvisia s výberom miesta na umiestnenie včelínov, spôsobom získavania medu, jeho vytáčaním a zásadami skladovania a stáčania medu. V dymáku sa používa výhradne len staré spráchnivené drevo z miestnych stromov, ktoré vytvára neškodný a nedráždiaci dym. Počas včelárskej sezóny sa včely nesmú prikrmovať cukrom a inými krmivami. Plásty sa odviečkujú tradičným spôsobom pomocou vidličky. Med sa z rámika získava bez zahrievania, odstreďovaním. Med sa nepasterizuje.

Špecifickosť výrobku „Bardejovský Med/Med z Bardejova“ spočíva hlavne v tom, že lipová medovica aj medovicový med obsahujú aj jedľovú medovicu, ktorá ovplyvňuje ich farbu, od tmavo hnedej až po čiernu, a svojim zložením spôsobuje veľmi lahodnú chuť. Vďaka zloženiu, vysokému obsahu flavonoidov, minerálov a stopových prvkov má špecifickú kvalitu. Med s takýmto pôvodom sa vyznačuje hustejšou konzistenciou, lahodnou chuťou, tmavou farbou a vôňou. Obsahuje veľmi veľké množstvo minerálov a stopových prvkov.

Kvalitný „Bardejovský Med/Med z Bardejova“ vyprodukovaný v čistých prírodných lokalitách získal nejedno ocenenie na prestížnych svetových výstavách. Kvalitu výrobku preukazuje aj text uverejnený v časopise Pravda 5. júla 2016: „Veď napríklad medovicový med z Bardejova bol pred časom vyhlásený za etalón špičkového produktu svojho druhu.“ V časopise Nový čas zo 14. októbra 2012 v článku s nadpisom: „Med z Bardejova je najlepší na svete: Včelár Jozef získal zlato.“

„Bardejovský Med/Med z Bardejova“ je úzko spätý s oblasťou, z ktorej pochádza. Špecifikácia výrobku vyplýva zo zemepisnej oblasti. Ucelené jedľové porasty rastú len vo veľmi priaznivom a čistom prostredí. Mikroklimatické podmienky, nadmorská výška, podnebie a vlhkosť vymedzenej oblasti vytvárajú priaznivé podmienky na rozmnožovanie vošiek, ktoré následne ovplyvňujú produkovanie medovice. Hlboko v jedľových lesoch sú umiestnené včelstvá.

Elektrická vodivosť medovicového medu vo vymedzenej zemepisnej oblasti je oveľa vyššia ako bežná vodivosť medovicových medov na iných územiach. Elektrovodivosť spôsobuje vysoký obsah stopových prvkov a minerálnych látok, ako sú horčík, mangán, železo, meď, kobalt, vápnik, fosfor a iné. A práve prítomnosť týchto minerálov a stopových prvkov v miestnom podloží, na ktorom jedľové porasty rastú, dodávajú výrobku „Bardejovský Med/Med Bardejova“ jeho špecifické vlastnosti a kvalitu. Tieto vzácne látky sa prostredníctvom koreňovej sústavy dostávajú do vetvičiek jedlí a vďaka voškám, ktoré sa živia ich šťavou, sa následne vylučujú von. Potom ich včely prenesú do úľa, a tam z nich vzniká med. Uvedené skutočnosti majú vplyv na zloženie a kvalitu medu a dávajú Bardejovskému medu charakteristické vlastnosti.

Produkcia medu z jedľových stromov v tejto oblasti pretrváva nepretržitým spôsobom veľmi dlhé obdobie. Skúsenosti a zručnosti miestnych včelárov sa odzrkadľujú v spôsobe výroby medu. Aj vďaka ich vysokej úrovni sú miestni včelári schopní dodržiavať mnohé požiadavky kladené na produkciu medu a vyrábať med so špecifickými vlastnosťami vyplývajúcimi práve z výnimočného charakteru danej oblasti.

Odkaz na uverejnenie špecifikácie

https://www.indprop.gov.sk/swift_data/source/pdf/specifikacie_op_oz/Specifikacia_Bardejov.pdf

(1) Ú. v. EÚ L 343, 14.12.2012, s. 1.